**Natali Žegarac među najboljima u Cerniku**



 Početak mjeseca studenog ove je godine obradovao naše učenice **Kseniju Vuković i Natali Žegarac iz 7.b razreda** te njihovu nastavnicu Hrvatskoga jezika **Mariju Mikanović** jer su pozvane na 22. **Susret malih pjesnika Slavonije i Baranje u Cernik**. To je manifestacija koja promovira dječje literarno stvaralaštvo i štokavsko narječje.

 Na raspisani natječaj za Susret prispjelo je 98 pjesama iz 31 škole štokavskog govornog područja, a Stručno ocjenjivačko povjerenstvo odabralo je za javno izvođenje i tisak 40 pjesama, 40 autora iz 22 škole.

 Pjesme naših učenica uvrštene su u pjesničku zbirku **U pero zapleteni stihovi** i pročitane

na središnjoj svečanoj priredbi Susreta na kojoj je Povjerenstvo izabralo i nagradilo 5 najboljih. Među nagrađenima je i pjesma **Meni samo treba** naše učenice **Natali Žegarac.**

 Susret je završio ručkom i veselim druženjem svih sudionika .

 S lijepim dojmovima, darovima i priznanjima vratili smo se kući sa željom da i iduće godine budemo uspješni i opet zaslužimo odlazak u Cernik.



Meni samo treba

Meni samo treba

žarkog sunca sjaj

da tmurnima zrcalo budem

 i topao zagrljaj.

Meni samo treba

srce čisto

da mi dobro i zlo

ne postanu isto.

Meni samo treba

cvijetak mali

da bi mi na licu osmjesi cvali.

Meni samo treba

dobra ruka i rame

da me prime

 kad sreća zaboravi na me.

 Natali Žegarac, 7.b

Ljubav na putu

Kad prolazim pored tebe,

more u očima tvojim

meni se smije.

Kamo da se skrijem

dok srce mi glasno tuče,

a ja strepim:

„Možda netko čut će!“

Iza zatvorenih vrata,

kad ne vide ni mama ni tata,

zasja moje lice,

u ušima zacvrkuću ptice,

a ljubav poleti

na leptirova krila…

Reci mi već jednom:

„Ksenija , bi li sa mnom bila?“

 Ksenija Vuković,7.b



